text:
относно разрешението пред орган, който е по-висш или е независим от органа, издал решението, или да поиска от такъв по-висш или независим орган да преразгледа това решение. Всяка от страните гарантира, че на заявителя са предоставени мотивите за административното решение, така че да му бъде дадена възможност да прибегне до процедурите за обжалване или преразглеждане, ако е необходимо. Приложимите правила за обжалване или преразглеждане се публикуват.
 Член 328
 Безопасност и цялост на енергийното оборудване и инфраструктура
 Настоящият дял не се тълкува като възпрепятстващ някоя от страните да приема временни мерки, необходими за защита на безопасността и за запазване на целостта на енергийното оборудване или инфраструктура, при условие че тези мерки не се прилагат по начин, който би представлявал прикрито ограничение на търговията или инвестициите между страните.
 ГЛАВА 5
 ЗАКЛЮЧИТЕЛНИ РАЗПОРЕДБИ
 Член 329
 Ефективно прилагане и изменения
 1. Съветът за партньорство може да изменя приложение 26 и приложение 28. Съветът за партньорство може да актуализира приложение 27, когато това е необходимо, за да се гарантира действието на това приложение във времето.
 2. Специализираният комитет по енергетика може да изменя приложение 29.
 3. Специализираният комитет по енергетика отправя препоръки, когато е необходимо, за да се гарантира ефективното прилагане на главите от настоящия дял, за които отговаря той.
 Член 330
 Диалог
 Страните установяват редовен диалог, за да улеснят постигането на целите по настоящия дял.
 Член 331
 Прекратяване на действието на настоящия дял
 1. Настоящият дял престава да се прилага от 30 юни 2026 г.
 2. Независимо от параграф 1, между 1 юли 2026 г. и 31 декември 2026 г. Съветът за партньорство може да реши настоящият дял да се прилага до 31 март 2027 г. Между 1 април 2027 г. и 31 декември 2027 г., както и по всяко време на всяка следваща година, Съветът за партньорство може да реши настоящият дял да се прилага до 31 март на следващата година.
 3. Настоящият член се прилага, без да се засягат членове 509, 521 и 779.
 ДЯЛ IX
 ПРОЗРАЧНОСТ
 Член 332
 Цел
 1. Като признават въздействието, което съответната им регулаторна среда може да оказва върху търговията и инвестициите помежду им, страните имат за цел да осигурят предвидима регулаторна среда и ефикасни процедури за икономическите оператори, особено за малките и средните предприятия.
 2. Страните потвърждават своите ангажименти по отношение на прозрачността, произтичащи от Споразумението за СТО, и се основават на тези ангажименти в разпоредбите, предвидени в настоящия дял.
 Член 333
 Определение
 За целите на настоящия дял „административно решение“ означава решение или действие, пораждащо правни последици, което се прилага за определено лице, стока или услуга в отделен случай и което включва невземането на решение или непредприемането на такова действие, когато това се изисква съгласно правото на някоя от страните.
 Член 334
 Обхват
 Настоящият дял се прилага по отношение на дялове I—VIII и дялове X—XII от настоящата позиция и шеста позиция .
 Член 335
 Публикуване
 1. Всяка страна гарантира, че нейните законови и подзаконови нормативни актове, процедури и административни актове с общо приложение се публикуват в кратки срокове чрез официално предназначено за тази цел средство, а когато


text:
това е осъществимо, по електронен път, или се предоставят на разположение по друг начин, така че да се даде възможност на всички лица да се запознаят с тях.
 2. Доколкото е уместно, всяка страна предоставя обяснение за целта на мерките, посочени в параграф 1, и мотивите за тях.
 3 Всяка страна предоставя разумен срок между публикуването и влизането в сила на своите законови и подзаконови нормативни актове, освен когато това не е възможно по съображения за спешност.
 Член 336
 Запитвания
 1. Всяка страна въвежда или запазва в сила подходящи и пропорционални механизми за предоставяне на отговор на въпроси от всякакви лица във връзка с всички законови или подзаконови нормативни актове.
 2. Всяка страна своевременно предоставя информация и отговаря на въпросите на другата страна, отнасящи се до законови или подзаконови нормативни актове, независимо дали те са в сила или планирани, освен ако съгласно друга разпоредба на настоящото споразумение е създаден специален механизъм.
 Член 337
 Администриране на мерките с общо приложение
 1. Всяка страна администрира обективно, безпристрастно и разумно своите законови и подзаконови нормативни актове, процедури и административни актове с общо приложение.
 2. При образуване на административно производство, свързано с лица, стоки или услуги на другата страна, във връзка с прилагането на законови или подзаконови нормативни актове, всяка страна:
 а)
 се стреми да предостави на лицата, които са пряко засегнати от административното производство, разумно предизвестие в съответствие със своите законови и подзаконови нормативни актове, включително и описание на естеството на производството, посочване на правното основание, по силата на което е започнато производството, и общо описание на всички спорни въпроси; и
 б)
 предоставя на такива лица разумна възможност за представяне на факти и доводи в подкрепа на техните позиции преди приемането на окончателно административно решение, доколкото времето, естеството на производството и общественият интерес позволяват това.
 Член 338
 Контрол и обжалване
 1. Всяка страна създава или поддържа общи, арбитражни или административни съдилища или процедури с цел своевременен контрол, а когато има основание за това — и коригиране на административните решения. Всяка страна гарантира, че процедурите по обжалване или контрол пред нейните съдилища се провеждат без дискриминация и безпристрастно. Тези съдилища са безпристрастни и независими от органа, оправомощен да извършва административното правоприлагане.
 2. Всяка от страните гарантира, че на страните по производството, както е посочено в параграф 1, се предоставя разумна възможност за подкрепа или защита на техните съответни позиции.
 3. В съответствие със своето право всяка от страните гарантира, че всички решения, приети по реда на производствата по параграф 1, се основават на доказателствата и представената документация или, когато е приложимо, на документацията, събрана от компетентния административен орган.
 4. Всяка от страните гарантира, че в зависимост от изхода на процедурата за обжалване или последващо преразглеждане, предвидена в нейното право, решенията по параграф 3 се прилагат от органа, оправомощен да извършва административно правоприлагане.
 Член 339
 Връзка с други дялове
 Разпоредбите на настоящия дял допълват специалните правила относно прозрачността, уредени в тези дялове от настоящата позиция, по отношение на които се прилага настоящият дял.
 ДЯЛ Х
 ДОБРИ РЕГУЛАТОРНИ ПРАКТИКИ И РЕГУЛАТОРНО СЪТРУДНИЧЕСТВО
 Член 340
 Общи принципи

type: contracts

jurisdiction: EU


text:
1. Всяка страна е свободна да определя своя подход към добрите регулаторни практики съгласно настоящото споразумение по начин, който е в съответствие със собствената ѝ правна уредба, практики, процедури и основни принципи (49), залегнали в основата на нейната регулаторна система.
 2. Никоя от разпоредбите на настоящия дял не се тълкува като изискваща от някоя от страните:
 а)
 да се отклони от вътрешните си процедури за изготвяне и приемане на регулаторни мерки;
 б)
 да предприеме действия, които биха затруднили или попречили на своевременното приемане на регулаторни мерки, насочени към постигане на целите на обществената политика; или
 в)
 да постигне конкретен регулаторен резултат.
 3. Настоящият раздел по никакъв начин не засяга правото на някоя от страните да определя или регламентира свои собствени равнища на закрила в преследване на целите си, свързани с обществената политика, или в стремеж да постигне допълнителен напредък в осъществяването им, в такива области, като:
 а)
 общественото здраве;
 б)
 живота и здравето на хората, животните или растенията, както и хуманното отношение към животните;
 в)
 здравословните и безопасни условия на труд;
 г)
 условията на труд;
 д)
 околната среда, включително изменението на климата;
 е)
 защитата на потребителите;
 ж)
 социалната закрила и социалната сигурност;
 з)
 защитата на данните и киберсигурността;
 и)
 културното многообразие;
 й)
 целостта и стабилността на финансовата система, както и защитата на инвеститорите;
 к)
 енергийната сигурност; и
 л)
 борбата срещу изпирането на пари.
 От съображения за по-голяма правна сигурност, за целите по-специално на първа алинея, букви в) и г), различните модели на колективни трудови правоотношения, включително ролята и автономността на социалните партньори, както са уредени от правото или националните практики на страните, продължават да се прилагат, включително законодателството и практиките относно колективното договаряне и прилагането на колективните трудови договори.
 4. Регулаторните мерки не могат да представляват прикрита пречка пред търговията.
 Член 341
 Определения
 За целите на настоящия дял се прилагат следните определения:
 а)
 „регулаторен орган“ означава:
 i)
 за Съюза — Европейската комисия; и
 ii)
 за Обединеното кралство — правителството на Нейно Величество на Обединеното кралство Великобритания и Северна Ирландия и децентрализираните администрации на Обединеното кралство.
 б)
 „регулаторни мерки“ означава:
 i)
 за Съюза:
 А)
 регламентите и директивите, както е предвидено в член 288 от ДФЕС; и
 Б)
 актовете за изпълнение и делегираните актове, както е предвидено съответно в членове 290 и 291 от ДФЕС; и
 ii)
 за Обединеното кралство:
 А)
 първичното законодателство; и
 Б)
 вторичното законодателство.
 Член 342
 Обхват
 1. Настоящият дял се прилага за регулаторни мерки, предложени или приети, според случая, от регулаторния орган на всяка от страните по отношение на всеки въпрос, попадащ в обхвата на дялове I—IX, дял XI и дял XII от настоящата позиция и шеста позиция .
 2. Членове 351 и 352 се прилагат и за другите мерки с общо приложение, приети или предложени от регулаторния орган на някоя от страните във връзка с въпросите, попадащи в обхвата на дяловете, посочени в параграф 1 от настоящия член, които са от значение за дейностите по регулаторно сътрудничество, като например насоки, политически документи или препоръки.
 3. Настоящият дял не се прилага за регулаторните органи и регулаторните мерки, регулаторните


text:
практики или подходи на държавите членки.
 4. Всички специални разпоредби, съдържащи се в дяловете, посочени в параграф 1 от настоящия член, се ползват с предимство пред разпоредбите на настоящия дял, доколкото това е необходимо за прилагането на специалните разпоредби.
 Член 343
 Вътрешна координация
 Всяка страна разполага с процеси или механизми за вътрешна координация или преглед във връзка с регулаторните мерки, подготвяни от нейния регулаторен орган. Тези процеси или механизми следва да имат за цел наред с другото:
 а)
 да се способства за добрите регулаторни практики, включително посочените в настоящия дял;
 б)
 да се откриват и избягват ненужно дублиране и непоследователни изисквания в различните регулаторни мерки на съответната страна;
 в)
 да се гарантира спазването на международните задължения на съответната страна в областта на търговията и инвестициите; и
 г)
 да се насърчава отчитането на въздействието на подготвяните регулаторни мерки, включително въздействието върху малките и средните предприятия (50), съгласно съответните правила и процедури на страната.
 Член 344
 Описание на процесите и механизмите
 Всяка страна прави публично достояние описанията на процесите и механизмите, по които нейният регулаторен орган подготвя, оценява и прави преглед на своите регулаторни мерки. Тези описания съдържат позоваване на съответните правила, насоки или процедури, включително онези от тях, които са свързани с възможности за обществеността да представя коментари.
 Член 345
 Ранно информиране за планираните регулаторни мерки
 1. Всяка страна прави публично достояние, в съответствие със съответните си правила и процедури, най-малко веднъж годишно списък на планираните важни (51) регулаторни мерки, които нейният регулаторен орган очаква с основание да предложи или приеме в рамките на една година. Регулаторният орган на всяка страна може да определи какво точно представляват „важна“ регулаторна мярка за целите на неговите задължения по настоящия дял.
 2. Във връзка с всяка важна регулаторна мярка, включена в списъка по параграф 1, всяка страна следва също така да направи публично достояние възможно най-рано:
 а)
 кратко описание на обхвата и целите на мярката; и
 б)
 ориентировъчния график за нейното приемане, при наличие на такъв, включително всички възможности за обществена консултация.
 Член 346
 Обществена консултация
 1. При изготвянето на важна регулаторна мярка всяка страна гарантира съгласно съответните свои правила и процедури, че нейният регулаторен орган:
 а)
 публикува проекта на регулаторната мярка или документите за консултацията, предоставящи достатъчно подробности относно подготвяната регулаторна мярка, за да се даде възможност на всяко лице да прецени дали и по какъв начин интересите му могат да бъдат значително засегнати;
 б)
 предоставя на недискриминационна основа разумни възможности за всяко лице да представи своите коментари; и
 в)
 разглежда получените коментари.
 2. Всяка страна гарантира, че нейният регулаторен орган използва електронни средства за комуникация и се стреми да поддържа онлайн услуги, които са на разположение на обществеността безплатно, за целите на публикуването на съответните регулаторни мерки или документи от вида, посочен в параграф 1, буква а), и на получаването на коментари, свързани с обществени консултации.
 3. Всяка страна гарантира, че нейният регулаторен орган прави публично достояние, съгласно съответните си правила и процедури, обобщение на резултатите от обществените консултации, посочени в настоящия член.
 Член 347
 Оценка на въздействието
 1. Всяка страна потвърждава


text:
намерението си да гарантира, че нейният регулаторен орган извършва в съответствие със своите правила и процедури оценки на въздействието на всяка важна регулаторна мярка, която подготвя. В тези правила и процедури може да бъдат предвидени изключения.
 2. При извършването на оценка на въздействието всяка страна гарантира, че нейният регулаторен орган разполага с процеси и механизми, които насърчават отчитането на следните фактори:
 а)
 необходимостта от регулаторната мярка, включително естеството и значимостта на проблема, чието решаване се цели с регулаторната мярка;
 б)
 всички осъществими и подходящи регулаторни и нерегулаторни варианти, включително вариантът въпросът да не се регулира, чрез които би могло да се постигнат целите на обществената политика на страната;
 в)
 доколкото е възможно и относимо — потенциалното социално, икономическо и екологично въздействие на тези варианти, включително въздействието върху международната търговия и международните инвестиции и, съгласно съответните правила и процедури на страната, въздействието върху малките и средните предприятия; и
 г)
 ако е целесъобразно — по какъв начин разглежданите варианти се съотнасят към относимите международни стандарти, включително причините за евентуалните отклонения.
 3. Във връзка с оценката на въздействието, извършвана от регулаторния орган за регулаторна мярка, всяка страна гарантира, че нейният регулаторен орган изготвя окончателен доклад, в който подробно описва факторите, които е взел под внимание при своята оценка, както и съответните си констатации. Доколкото е възможно, всяка страна прави публично достояние тези доклади най-късно при оповестяването на предложението за регулаторна мярка по член 341, буква б), точка i), подточка А) или точка ii), подточка А), или за регулаторна мярка по същия член, буква б), точка i), подточка Б) или точка ii), подточка Б).
 Член 348
 Ретроспективна оценка
 1. Всяка страна гарантира, че регулаторният ѝ орган разполага с процеси или механизми за целта на извършване на периодични ретроспективни оценки на действащите регулаторни мерки, когато това е подходящо.
 2. При извършването на периодична ретроспективна оценка всяка страна се стреми да прецени дали съществуват възможности за по-ефективно постигане на целите на своята обществена политика и за намаляване на ненужната регулаторна тежест, включително върху малките и средните предприятия.
 3. Всяка страна гарантира, че нейният регулаторен орган прави публично достояние всички съществуващи планове за ретроспективни оценки, като и резултатите от ретроспективните оценки.
 Член 349
 Регулаторен регистър
 Всяка страна гарантира, че регулаторните мерки, които са в сила, се публикуват в определен за целта регистър, в който те са обозначени и който е публично достъпен онлайн безплатно. Регистърът следва да дава възможност за търсене на регулаторни мерки по цитати или по дума. Всяка страна актуализира периодично своя регистър.
 Член 350
 Обмен на информация относно добрите регулаторни практики
 Страните се стремят да обменят информация относно своите добри регулаторни практики съгласно предвиденото в настоящия дял, включително в рамките на Специализирания търговски комитет по регулаторно сътрудничество.
 Член 351
 Дейности по регулаторно сътрудничество
 1. Страните могат да участват в дейности по регулаторно сътрудничество на доброволни начала, без това да засяга автономността на собственото им вземане на решения и съответния им правен ред. Всяка страна може да откаже да участва в дейности по регулаторно сътрудничество или може да се оттегли от подобни дейности. Страната, която


text:
отказва да участва в дейности по регулаторно сътрудничество или се оттегля от подобни дейности, следва да обясни на другата страна причините за своето решение.
 2. Всяка страна може да предложи на другата страна конкретна дейност за регулаторно сътрудничество. Тя представя предложението си чрез звеното за контакт, определено в съответствие с член 353. Другата страна разглежда предложението в разумен срок и уведомява страната, от която то изхожда, за това дали счита предложената дейност за подходяща за регулаторно сътрудничество.
 3. С цел да се идентифицират дейности, подходящи за регулаторно сътрудничество, всяка страна взема под внимание:
 а)
 списъка по член 345, параграф 1; и
 б)
 предложенията за дейности по регулаторно сътрудничество, постъпили от лица от някоя от страните, които са обосновани и придружени от съответна информация.
 4. Ако страните решат да започнат дейност по регулаторно сътрудничество, регулаторният орган на всяка страна полага усилия, доколкото е целесъобразно:
 а)
 да информира регулаторния орган на другата страна за подготовката на нови или за преразглеждането на действащи регулаторни мерки и други мерки с общо приложение по член 342, параграф 2, които се отнасят до дейността по регулаторно сътрудничество;
 б)
 при поискване да предоставя информация и да обсъжда регулаторни мерки и други мерки с общо приложение по член 342, параграф 2, които се отнасят до дейността по регулаторно сътрудничество; и
 в)
 когато подготвя нови или преразглежда действащи регулаторни мерки или други мерки с общо приложение по член 342, параграф 2, да взема под внимание, доколкото е възможно, всеки регулаторен подход на другата страна по същия или свързан с него въпрос.
 Член 352
 Специализиран търговски комитет по регулаторно сътрудничество
 1. Специализираният търговски комитет по регулаторно сътрудничество има следните функции:
 а)
 укрепва и насърчава добрите регулаторни практики и регулаторното сътрудничество между страните;
 б)
 обменя мнения във връзка с дейностите по сътрудничество, предложени или осъществявани съгласно член 351;
 в)
 насърчава регулаторното сътрудничество и координация в рамките на международни форуми, включително, когато е целесъобразно, периодичния двустранен обмен на информация относно текущи или планирани дейности.
 2. Специализираният търговски комитет по регулаторно сътрудничество може да кани заинтересовани лица да участват в заседанията му.
 Член 353
 Звена за контакт
 В срок от един месец след влизането в сила на настоящото споразумение всяка страна определя звено за контакт, което да улеснява обмена на информация между страните.
 Член 354
 Неприлагане на разпоредбите относно уреждането на спорове
 Дял I от шеста част не се прилага за спорове относно тълкуването и прилагането на настоящия дял.
 ДЯЛ XI
 ЕДНАКВИ УСЛОВИЯ ЗА ОТКРИТА И ЛОЯЛНА КОНКУРЕНЦИЯ И УСТОЙЧИВО РАЗВИТИЕ
 ГЛАВА 1
 ОБЩИ РАЗПОРЕДБИ
 Член 355
 Принципи и цели
 1. Страните признават, че за търговията и инвестициите между Съюза и Обединеното кралство при условията, определени в настоящото споразумение, са необходими условия, които осигуряват еднакви условия за открита и лоялна конкуренция между страните, и които гарантират, че търговията и инвестициите се осъществяват по начин, благоприятстващ устойчивото развитие.
 2. Страните признават, че устойчивото развитие обхваща икономическото развитие, социалното развитие и опазването на околната среда, като тези три елемента са взаимозависими и взаимно се подсилват, и потвърждават ангажимента си да насърчават развитието на международната търговия


text:
и международните инвестиции по начин, който допринася за постигането на целта за устойчиво развитие.
 3. Всяка страна потвърждава отново амбицията си за постигане до 2050 г. на неутралност на цялата икономика по отношение на климата.
 4. Страните потвърждават общото си разбиране, че икономическото им партньорство може да доведе до взаимни изгоди само ако ангажиментите, свързани с еднаквите условия за открита и лоялна конкуренция, устоят на проверката на времето, като предотвратяват нарушаването на търговията или инвестициите и като допринасят за устойчивото развитие. Страните признават обаче, че настоящият дял няма за цел хармонизирането на стандартите на страните. Страните са решени да запазят и да подобрят съответните си високи стандарти в областите, обхванати от настоящия дял.
 Член 356
 Право на регулиране, подход на предпазливост (52) и научна и техническа информация
 1. Страните потвърждават правото на всяка страна да определя политиките и приоритетите си в областите, обхванати от настоящия дял, да определя равнищата на защита, които счита за целесъобразни, и да приема или изменя съответното си право и политики по начин, съобразени с международните ангажименти на всяка страна, включително нейните ангажименти съгласно настоящия дял.
 2. Страните признават, че в съответствие с подхода на предпазливост, когато има основателни причини за опасения, че е налице потенциална заплаха за нанасяне на сериозни или непоправими вреди на околната среда или здравето на хората, липсата на пълна научна сигурност не може да се използва като основание за възпрепятстване на съответната страна да вземе подходящи мерки за предотвратяването на тези вреди.
 3. При изготвянето или прилагането на насочени към защита на околната среда или на условията на труд мерки, които могат да засегнат търговията или инвестициите, страните вземат предвид съответните и налични научна и техническа информация, международни стандарти, насоки и препоръки.
 Член 357
 Уреждане на спорове
 Дял I от шеста част не се прилага за настоящата глава, с изключение на член 356, параграф 2. Членове 408 и 409 се прилагат за член 355, параграф 3.
 ГЛАВА 2
 ПОЛИТИКА В ОБЛАСТТА НА КОНКУРЕНЦИЯТА
 Член 358
 Принципи и определения
 1. Страните признават значението на свободната и ненарушена конкуренция за своите търговски и инвестиционни отношения. Страните признават, че антиконкурентните стопански практики могат да нарушат правилното функциониране на пазарите и да намалят ползите от либерализацията на търговията.
 2. За целите на настоящата глава „икономически оператор“ означава субект или група субекти, съставляващи един стопански субект, независимо от правния му статус, който извършва стопанска дейност, като предлага стоки или услуги на пазара.
 Член 359
 Конкурентно право
 1. В признание на принципите в член 358, всяка страна поддържа конкурентно право, с което ефективно се преодоляват следните антиконкурентни стопански практики:
 а)
 споразумения между икономически оператори, решения на сдружения на икономически оператори и съгласувани практики, които имат за цел или резултат предотвратяване, ограничаване или нарушаване на конкуренцията;
 б)
 злоупотреба с господстващо положение от страна на един или повече икономически оператори; и
 в)
 за Обединеното кралство — сливания или придобивания, а за Съюза — концентрация между икономически оператори, които могат да имат значителни антиконкурентни последици.
 2. Конкурентното право по параграф 1 се прилага за всички икономически оператори, независимо от тяхната


text:
национална принадлежност или техния режим на собственост.
 3. Всяка страна може с оглед постигането на законни цели на обществената политика да предвиди някои изключения от своето конкурентно право, при условие че тези изключения са прозрачни и пропорционални на съответните цели.
 Член 360
 Прилагане
 1. Всяка страна предприема съответни мерки за прилагането на своето конкурентно право на своята територия.
 2. Всяка страна поддържа функционално независим орган или органи, които са компетентни за ефективното прилагане на нейното конкурентно право.
 3. Всяка страна прилага своето конкурентно право по прозрачен и недискриминационен начин, като спазва принципите на процесуална справедливост, включително правото на защита на засегнатите икономически оператори, независимо от тяхната национална принадлежност или техния режим на собственост.
 Член 361
 Сътрудничество
 1. За да постигнат целите на настоящата глава и да засилят ефективното прилагане на съответното си конкурентно право, страните признават значението на сътрудничеството между съответните свои органи за защита на конкуренцията по отношение на новостите в политиката в областта на конкуренцията и дейностите по прилагане.
 2. За целите на параграф 1 Европейската комисия или органите за защита на конкуренцията на държавите членки, от една страна, и органът или органите за защита на конкуренцията на Обединеното кралство, от друга страна, се стремят към сътрудничество и координация по отношение на своите дейности по прилагане във връзка с идентични или свързани поведение или сделки, когато подобни действия са възможни и целесъобразни.
 3. За улесняване на сътрудничество и координацията, посочени в параграфи 1 и 2, Европейската комисия или органите за защита на конкуренцията на държавите членки, от една страна, и органът или органите за защита на конкуренцията на Обединеното кралство, от друга страна, могат да разменят информация, доколкото това е разрешено от правото на всяка страна.
 4. За да постигнат целите на настоящия член, страните могат да сключат отделно споразумение за сътрудничество и координация между Европейската комисия, органите за защита на конкуренцията на държавите членки и органа или органите за защита на конкуренцията на Обединеното кралство, което може да включва условия за обмена и използването на поверителна информация.
 Член 362
 Уреждане на спорове
 Настоящата глава не е предмет на уреждане на спорове съгласно дял I от шеста част.
 ГЛАВА 3
 КОНТРОЛ НА СУБСИДИИТЕ
 Член 363
 Определения
 1. За целите на настоящата глава се прилагат следните определения:
 а)
 „икономически оператор“ означава субект или група субекти, съставляващи един стопански субект, независимо от правния му статус, който извършва стопанска дейност, като предлага стоки или услуги на пазара;
 б)
 „субсидия“ означава финансова помощ, която:
 i)
 произхожда от ресурсите на страните, включително:
 А)
 пряко или условно прехвърляне на средства, като например преки безвъзмездни средства, заеми или гаранции по заеми;
 Б)
 отказ от приходи, които иначе са дължими; или
 В)
 предоставянето на стоки или услуги или закупуването на стоки или услуги;
 ii)
 предоставя икономическо предимство на един или повече икономически оператори;
 iii)
 е специфична, доколкото предоставя правни или фактически предимства на определени икономически оператори за сметка на други във връзка с производството на определени стоки или услуги; и
 iv)
 оказва или би могло да окаже въздействие върху търговията или инвестициите между страните.
 2. За


text:
целите на параграф 1, буква б), подточка iii):
 а)
 дадена данъчна мярка не се счита за специфична, освен ако:
 i)
 някои икономически оператори получават намаление на данъчните задължения, които иначе биха платили при режима на обичайно данъчно облагане; и
 ii)
 тези икономически оператори се третират по-благоприятно от други, намиращи се в сходно положение, в рамките на режима на обичайно данъчно облагане; за целите на настоящата подточка обичайното данъчно облагане се определя от вътрешната си цел, от характеристиките си (като данъчна основа, данъчнозадължено лице, данъчно събитие или данъчна ставка) и от орган, който е институционално, процесуално, икономически и финансово автономен и е компетентен да определя характеристиките на данъчния режим;
 б)
 независимо от буква а), субсидията не се счита за специфична, ако е обоснована от принципи, присъщи на замисъла на общата система; при данъчните мерки примери за такива присъщи принципи са необходимостта от борба с измамите или отклонението от данъчно облагане, възможността за административно управление, избягването на двойното данъчно облагане, принципа на данъчен неутралитет, прогресивния характер на данъка върху доходите и неговата преразпределителна цел или необходимостта да се зачита платежоспособността на данъкоплатците;
 в)
 независимо от буква а), налозите със специална цел не се считат за специфични, ако замисълът им се изисква от неикономически цели на обществената политика, като например необходимостта от ограничаване на отрицателното въздействие на определени дейности или продукти върху околната среда или човешкото здраве, доколкото целите на обществената политика не са дискриминационни (53).
 Член 364
 Обхват и изключения
 1. Членове 366, 367 и 374 не се прилагат за субсидии, предоставени за компенсиране на щети, причинени от природни бедствия или други извънредни неикономически събития.
 2. Нищо в настоящата глава не възпрепятства страните да отпускат субсидии със социален характер, насочени към крайните потребители.
 3. Субсидиите, които са предоставени на временна основа в отговор на извънредна ситуация в национален или световен мащаб, са целенасочени, пропорционални и ефективни с оглед преодоляването на тази извънредна ситуация. Членове 367 и 374 не се прилагат за такива субсидии.
 4. Настоящата глава не се прилага за субсидии, при които общата сума, предоставена на един и същ икономически оператор, е под 325 000 специални права на тираж за период от три данъчни години. Съветът за партньорство може да изменя този праг.
 5. Настоящата глава не се прилага за субсидиите, които са предмет на разпоредбите на част IV или приложение 2 към Споразумението за селското стопанство, и субсидиите, свързани с търговията с риба и рибни продукти.
 6. Настоящата глава не се прилага за субсидии, свързани с аудио-визуалния сектор.
 7. Член 371 не се прилага за субсидии, финансирани със средства на страната на наднационално равнище.
 8. За целите на субсидиите за въздушните превозвачи, всяко позоваване на „въздействие върху търговията или инвестициите между страните“ в настоящата глава се чете като позоваване на „въздействие върху конкуренцията между въздушните превозвачи на страните при предоставянето на услуги за въздушен транспорт“, включително услугите за въздушен транспорт, които не попадат в обхвата на дял I от втора позиция.
 Член 365
 Услуги от общ икономически интерес
 1. Субсидиите, предоставени на икономически оператори, на които са възложени конкретни задачи


text:
от обществен интерес, включително задължения за обществена услуга, са предмет на член 366, доколкото прилагането на посочените във въпросния член принципи не възпрепятства правно или фактически изпълнението на конкретната задача, възложена на съответния икономически оператор. Задачата се възлага предварително по прозрачен начин.
 2. Страните гарантират, че размерът на компенсацията, предоставена на икономически оператор, на който е възложена задача от обществен интерес, е ограничен до необходимото за покриване на всички или част от разходите, направени при изпълнението на тази задача, като се вземат предвид съответните приходи и разумна печалба за изпълнението на задачата. Страните гарантират, че предоставената компенсация не се използва за кръстосано субсидиране на дейности, попадащи извън обхвата на възложената задача. Спрямо компенсация с размер под 15 милиона специални права на тираж на задача не се прилагат задълженията по член 369. Съветът за партньорство може да изменя този праг.
 3. Настоящата глава не се прилага, когато общата компенсация на икономически оператор, изпълняващ задачи от обществен интерес, е под 750 000 специални права на тираж за период от три бюджетни години. Съветът за партньорство може да изменя този праг.
 Член 366
 Принципи
 1. С цел да се гарантира, че субсидиите не се предоставят, когато имат или биха могли да имат съществено въздействие върху търговията или инвестициите между страните, всяка страна разполага със и поддържа ефективна система за контрол на субсидиите, която гарантира, че предоставянето на субсидия спазва следните принципи:
 а)
 субсидиите преследват специфична цел на обществената политика за преодоляване на установена пазарна неефективност или за решаване на въпроси от съображения за справедливост, като например социални трудности или опасения, свързани с разпределението („целта“);
 б)
 субсидиите са пропорционални и ограничени до необходимото за постигане на целта;
 в)
 субсидиите са предназначени да доведат до промяна в икономическото поведение на бенефициера, която благоприятства постигането на целта и която не би могла да бъде постигната, ако субсидиите не бъдат предоставени;
 г)
 субсидиите обикновено не следва да компенсират разходите, които бенефициерът би финансирал при липсата на субсидия;
 д)
 субсидиите са подходящ инструмент на политиката за постигане на цел на обществената политика и тази цел не може да бъде постигната чрез други средства, нарушаващи конкуренцията в по-малка степен;
 е)
 положителният принос на субсидиите за постигането на целта надвишава евентуалните отрицателни последици, по-специално отрицателните последици за търговията или инвестициите между страните.
 2. Без да се засяга параграф 1 от настоящия член, всяка от страните прилага условията, определени в член 367, когато е приложимо, ако съответните субсидии имат или биха могли да имат съществено въздействие върху търговията или инвестициите между страните.
 3. Всяка от страните определя как нейните задължения по параграфи 1 и 2 се изпълняват в структурата на нейната система за контрол на субсидиите в нейното вътрешно право, при условие че всяка от страните гарантира, че задълженията по параграфи 1 и 2 се прилагат в нейното право по такъв начин, че законността на индивидуалната субсидия ще се определя от принципите.
 Член 367
 Забранени субсидии и субсидии, подчинени на условия
 1. Категориите субсидии, посочени в член 366, параграф 2, и условията, които следва да се прилагат към тях, са следните.


text:
Съветът за партньорство може да актуализира тези разпоредби, когато това е необходимо, за да се гарантира действието на настоящия член във времето.
 Субсидии под формата на неограничени гаранции
 2. Забраняват се субсидиите под формата на гаранция за дългове или задължения на икономически оператор без никакво ограничение по отношение на размера на тези дългове и задължения или срока на гаранцията.
 Оздравяване и преструктуриране
 3. Забраняват се субсидиите за преструктуриране на икономически оператор, намиращ се в затруднено положение или в неплатежоспособност, без същият да е изготвил надежден план за преструктуриране. Планът за преструктуриране се основава на реалистични допускания с оглед гарантиране на възстановяването в разумен срок на дългосрочната жизнеспособност на намиращия се в затруднено положение или в неплатежоспособност икономически оператор. По време на изготвянето на плана за преструктуриране икономическият оператор може да получи временна подкрепа за ликвидността под формата на заеми или гаранции по заеми. С изключение на малките и средните предприятия, икономическият оператор или неговите собственици, кредитори или нови инвеститори допринасят със значителни средства или активи за покриване на разходите за преструктуриране. За целите на настоящия параграф икономически оператор в затруднено положение или в неплатежоспособност е оператор, който без субсидията почти сигурно би прекратил дейността си в краткосрочен до средносрочен план.
 4. Освен при изключителни обстоятелства, субсидиите за оздравяване и преструктуриране на икономически оператори в затруднено положение или в неплатежоспособност следва да бъдат разрешавани само ако допринасят за постигането на цел от обществен интерес чрез избягване на социални затруднения или предотвратяване на сериозна пазарна неефективност, по-специално по отношение на загубата на работни места или прекъсването на важна услуга, която трудно може да бъде възпроизведена. Освен в случай на непредвидими обстоятелства, които не са причинени от бенефициера, те не следва да се предоставят повече от веднъж в рамките на всеки петгодишен период.
 5. Параграфи 3 и 4 не се прилагат за субсидии за банки, кредитни институции и застрахователни дружества в затруднено положение или в несъстоятелност.
 Банки, кредитни институции и застрахователни дружества
 6. Без да се засяга член 184, субсидиите за преструктуриране на банки, кредитни институции и застрахователни дружества може да се предоставят само въз основа на надежден план за преструктуриране, който възстановява дългосрочната жизнеспособност. Ако възвръщането на дългосрочната жизнеспособност не може да бъде надеждно доказано, всяка субсидия за банките, кредитните институции и застрахователните дружества се ограничава до това, което е необходимо, за да се гарантира тяхната организирана ликвидация и излизане от пазара, като същевременно размерът на субсидията и отрицателното въздействие върху търговията или инвестициите между страните се свеждат до минимум.
 7. Гарантира се, че предоставящият орган получава подходящо възнаграждение за субсидията за преструктуриране и че бенефициерът, неговите акционери, неговите кредитори или бизнес групата, към която принадлежи бенефициерът, допринасят значително за разходите за преструктуриране или ликвидация със свои собствени ресурси. Субсидиите в подкрепа на предоставянето на ликвидност са временни, не могат да се използват за покриване на загуби и не могат да се превръщат в капиталова подкрепа. На предоставящия орган се изплаща подходящо възнаграждение за субсидиите, предоставени в подкрепа на осигуряването на ликвидност.
 Експортни субсидии
 8. Субсидиите, които зависят правно или фактически (54),


text:
единствено или като едно от няколко други условия от извършването на износ на стоки или услуги, се забраняват, освен по отношение на:
 а)
 краткосрочно кредитно застраховане за непродаваеми рискове; или
 б)
 експортни кредити и гаранции за експортни кредити или застрахователни програми, които са допустими в съответствие със Споразумението за СИМ, четени с необходимите в контекста корекции.
 9. За целите на параграф 8, буква а) „продаваеми рискове“ означава търговските и политически рискове с максимален период на риска под две години относно публични и частни купувачи в държавите с продаваеми рискове (55). Може да се счита, че дадена държава е временно отстранена от групата на държавите с продаваеми рискове, ако липсва достатъчен частен пазарен капацитет поради:
 а)
 значително свиване на капацитета за частно кредитно застраховане;
 б)
 значително влошаване на рейтинга на държавния сектор; или
 в)
 значително влошаване на резултатите на корпоративния сектор.
 10. Такова временно отстраняване на държава с продаваеми рискове поражда действие, доколкото е засегната една от страните, в съответствие с решение на тази страна въз основа на критериите в параграф 9 и само ако тази страна приеме такова решение. Публикуването на това решение се счита за известие до другата страна за такова временно отстраняване, доколкото е засегната първата страна.
 11. Ако субсидиран застраховател предоставя застраховане на експортни кредити, всяка застраховка за продаваеми рискове се предоставя на търговска основа. В такъв случай застрахователят не може пряко или косвено да се възползва от субсидии за предоставянето на застраховки за продаваеми рискове.
 Субсидии в зависимост от използването на местно съдържание
 12. Без да се засягат разпоредбите на членове 132 и 133, субсидиите, зависещи единствено или като едно от няколко други условия, от използването на местни за сметка на вносни стоки или услуги, се забраняват.
 Големи трансгранични или международни проекти за сътрудничество
 13. Субсидии могат да се отпускат в контекста на големи трансгранични или международни проекти за сътрудничество, като например проекти за транспорт, енергетика, околна среда, научноизследователска и развойна дейност, както и проекти за първоначално внедряване с цел стимулиране на появата и внедряването на нови технологии (с изключение на производството). Ползите от такива трансгранични или международни проекти за сътрудничество не трябва да се ограничават до икономическите оператори или сектора или участващите държави, а трябва да имат по-широка полза и значимост чрез странични ефекти, които не се натрупват изключително в полза на държавата, която отпуска субсидията, съответния сектор и бенефициер.
 Околна среда и енергетика
 14. Страните признават значението на сигурната, достъпна и устойчива енергийна система и на устойчивостта на околната среда, по-специално във връзка с борбата срещу изменението на климата, което представлява екзистенциална заплаха за човечеството. Поради това, без да се засяга член 366, субсидиите във връзка с енергетиката и околната среда са насочени към и стимулират бенефициера за осигуряването на сигурна, достъпна и устойчива енергийна система и добре функциониращ и конкурентен енергиен пазар или към повишаването на равнището на опазване на околната среда в сравнение с равнището, което би било постигнато при липса на субсидия. Такива субсидии не може да освобождават бенефициера от отговорност, произтичаща от неговите отговорности като замърсител съгласно правото на съответната


text:
страна.
 Субсидии за въздушните превозвачи за обслужване на маршрути
 15. Субсидии не се отпускат на въздушен превозвач (56) за обслужване на маршрути, с изключение на:
 а)
 когато е налице задължение за обществена услуга, в съответствие с член 365;
 б)
 в специални случаи, когато това финансиране носи ползи за обществото като цяло; или
 в)
 като субсидии за започване на стопанска дейност за откриване на нови маршрути до регионални летища, при условие че такива субсидии увеличават мобилността на гражданите и стимулират регионалното развитие.
 Член 368
 Използване на субсидиите
 Всяка страна гарантира, че икономическите оператори използват субсидиите единствено за специфичната цел, за която са предоставени.
 Член 369
 Прозрачност
 1. По отношение на всяка субсидия, предоставена или запазена в сила на нейна територия, в срок от шест месеца от предоставянето на субсидията всяка страна прави публично достояние, чрез официален уебсайт или публична база данни, следната информация:
 а)
 правното основание и целта на политиката или целта на субсидията;
 б)
 името на получателя на субсидията, когато то е налично;
 в)
 датата на предоставяне на субсидията, продължителността на субсидията, и всякакви други срокове, свързани с нея; и
 г)
 размера на субсидията или сумата, предвидена за субсидията в бюджета.
 2. За субсидии под формата на данъчни мерки публичен достъп до информацията се предоставя в срок до една година от датата, на която трябва да се подаде данъчната декларация. Задълженията за прозрачност при субсидии под формата на данъчни мерки се отнасят до същата информация като посочената в параграф 1, с изключение на информацията, изисквана съгласно буква г) от посочения параграф, която може да бъде предоставена чрез посочване на горна и долна граница.
 3. В допълнение към задължението, посочено в параграф 1, страните предоставят информация за субсидиите в съответствие с параграф 4 или параграф 5.
 4. За Съюза спазването на параграф 3 от настоящия член означава, че по отношение на всяка субсидия, предоставена или поддържана на неговата територия, в срок от шест месеца от предоставянето на субсидията информацията се оповестява публично на официален уебсайт или публична база данни, която позволява на заинтересованите страни да оценят съответствието с принципите, посочени в член 366.
 5. За Обединеното кралство спазването на параграф 3 означава, че Обединеното кралство гарантира, че:
 а)
 ако заинтересована страна уведоми предоставящия орган, че може да поиска преразглеждане от съд или правораздавателен орган на:
 i)
 предоставянето на субсидия от предоставящия орган; или
 ii)
 всяко съответно решение на предоставящия орган или на независимата структура или орган;
 б)
 след това, в срок от 28 дни от писменото искане, предоставящият орган, независимата структура или орган предоставят на заинтересованата страна информацията, която позволява на заинтересованата страна да оцени прилагането на принципите, посочени в член 366, при спазване на всички пропорционални ограничения, които преследват законна цел, като например търговска чувствителност, поверителност или правно призната привилегия.
 Информацията, посочена в първа алинея, буква б), се предоставя на заинтересованата страна, за да ѝ се даде възможност да вземе информирано решение дали да предяви иск или да разбере и надлежно да определи спорните въпроси в предложения иск.
 6. За целите на настоящия член и членове 372 и 373 „заинтересована


text:
страна“ означава всяко физическо или юридическо лице, икономически оператор или сдружение на икономически оператори, чийто интерес може да бъде засегнат от предоставянето на субсидия, по-специално бенефициерът, икономическите оператори, конкуриращи се с бенефициера, или съответните търговски сдружения.
 7. Задълженията по настоящия член не засягат задълженията на страните съгласно съответното им законодателство относно свободата на информация или достъпа до документи.
 Член 370
 Консултации относно контрола на субсидиите
 1. Ако някоя от страните счита, че другата страна е предоставила субсидия или че са налице ясни доказателства, че другата страна възнамерява да предостави субсидия и че предоставянето на субсидията е имало или би могло да има отрицателно въздействие върху търговията или инвестициите между страните, тя може да поиска от другата страна да представи обяснение за начина, по който принципите в член 366 са били спазени по отношение на тази субсидия.
 2. Някоя от страните може също така да поиска информацията, посочена в член 369, параграф 1, доколкото тази информация все още не е била направена публично достояние чрез официален уебсайт или публична база данни, както е посочено в член 369, параграф 1, или доколкото тази информация не е била предоставена по леснодостъпен начин.
 3. Другата страна представя писмено поисканата информация не по-късно от 60 дни от получаването на искането. Ако част от поисканата информация не може да бъде предоставена, съответната страна обяснява липсата на тази информация в писмения си отговор.
 4. Ако след получаване на поисканата информация отправилата искането страна продължава да счита, че субсидията, предоставена или предвидена да бъде предоставена от другата страна, има или би могла да има отрицателно въздействие върху търговията или инвестициите между страните, отправилата искането страна може да поиска консултации в рамките на Специализирания търговски комитет по еднаквите условия за открита и лоялна конкуренция и устойчивото развитие. Искането се прави в писмена форма и включва обяснение на причините, поради които отправилата искането страна иска консултация.
 5. Специализираният търговски комитет по еднаквите условия за открита и лоялна конкуренция и устойчивото развитие полага всички усилия за постигане на взаимно удовлетворяващо решение на въпроса. Той провежда първото си заседание в срок от 30 дни от датата на искането за консултация.
 6. Сроковете на консултациите, посочени в параграфи 3 и 5 по-горе, могат да бъдат удължени по споразумение между страните.
 Член 371
 Независим орган или структура и сътрудничество
 1. Всяка от страните създава или поддържа оперативно независим орган или структура с подходяща роля в своя режим за контрол на субсидиите. Този независим орган или структура разполага с необходимите гаранции за независимост при изпълнението на оперативните си функции и действа безпристрастно.
 2. Страните насърчават съответните си независими органи или структури да си сътрудничат по въпроси от общ интерес в рамките на съответните си функции, включително прилагането на членове 363—369, според случая, в рамките, установени от съответните им правни уредби. Страните или съответните им независими органи или структури могат да се споразумеят за отделна уредба относно сътрудничеството между тези независими органи.
 Член 372
 Съдилища и правораздавателни органи
 1. Всяка страна гарантира, в съответствие със своите общи и конституционни закони и процедури, че нейните съдилища или


text:
правораздавателни органи са компетентни да:
 а)
 контролират решенията за субсидии, взети от предоставящ орган или, когато е приложимо, от независимия орган или структура, за съответствие с нормативните разпоредби на съответната страна за въвеждане на член 366;
 б)
 контролират всички други съответни решения на независимия орган или структура и всяко относимо бездействие;
 в)
 налагат ефективни коригиращи мерки във връзка с буква а) или б), включително спиране на действието, забрана или изискване за предприемане на действия от предоставящия орган, присъждане на обезщетение за вреди и събиране на субсидия от нейния бенефициер, ако и доколкото тези коригиращи мерки са налични съгласно съответните закони на датата на влизане в сила на настоящото споразумение;
 г)
 разглеждат искове от заинтересованите страни във връзка със субсидии, които са предмет на настоящата глава, когато заинтересованата страна има процесуална легитимация да предяви иск във връзка със субсидия съгласно правото на съответната страна.
 2. С разрешението, ако е необходимо, на съответния съд или правораздавателен орган, всяка страна има право да участва в съответствие с общите закони и процедури на другата страна в случаите по параграф 1.
 3. Без да се засягат задълженията за запазване или, когато е необходимо, за създаване на компетенциите, средствата за правна защита и правата на намеса, посочени в параграфи 1 и 2 от настоящия член и в член 373, нищо в настоящия член не изисква от която и да е от страните да създава права на действие, средства за правна защита, процедури или да разширява обхвата или основанията за преразглеждане на решенията на съответните им публични органи, извън тези, които съществуват съгласно нейното право на датата на влизане в сила на настоящото споразумение.
 4. Никоя от разпоредбите на настоящия член не изисква от която и да е от страните да разширява обхвата или основанията за контрол от страна на нейните съдилища и трибунали на актове на Парламента на Обединеното кралство, на актове на Европейския парламент и на Съвета на Европейския съюз или на актове на Съвета на Европейския съюз извън тези, които съществуват съгласно нейното право към датата на влизане в сила на настоящото споразумение (57).
 Член 373
 Събиране
 1. Всяка от страните разполага с ефективен механизъм за събиране на субсидиите в съответствие със следните разпоредби, без да се засягат другите средства за правна защита, които съществуват в нейното право (58).
 2. Всяка от страните гарантира, че при условие че заинтересованата страна по смисъла на член 369 е обжалвала решение за отпускане на субсидия пред съд или трибунал в определения срок, както е определено в параграф 3 от настоящия член, може да бъде разпоредено събиране, ако съд или трибунал на една от страните установи материална грешка при прилагане на правото, тъй като:
 а)
 предоставящият субсидията не е третирал като субсидия мярка, представляваща субсидия;
 б)
 предоставящият субсидията не е приложил принципите, определени в член 366, така както са въведени в правото на тази страна, или ги е приложил по начин, който е под стандарта за преразглеждане, приложим в правото на тази страна; или
 в)
 като е решил да предостави субсидията, предоставящият я е действал извън обхвата на


text:
своите правомощия или е злоупотребил с тези правомощия във връзка с принципите, посочени в член 366, както са въведени в правото на тази страна.
 3. За целите на настоящия член посоченият срок се определя, както следва:
 а)
 за Съюза той започва от датата, на която информацията, посочена в член 369, параграфи 1, 2 и 4, е предоставена на разположение на официалния уебсайт или публичната база данни и не е по-кратък от един месец.
 б)
 за Обединеното кралство:
 i)
 започва да тече от датата, на която информацията, посочена в член 369, параграфи 1 и 2, е била предоставена на разположение на официалния уебсайт или публичната база данни;
 ii)
 действието се прекратява един месец по-късно, освен ако преди тази дата заинтересованата страна не е поискала информация в рамките на процедурата, посочена в член 369, параграф 5;
 iii)
 след като заинтересованата страна е получила информацията, посочена в член 369, параграф 5, буква б), достатъчна за целите, посочени в член 369, параграф 5, има допълнителен едномесечен срок, в края на който посоченият срок се прекратява;
 iv)
 датата на получаване на информацията по подточка iii) е датата, на която предоставящият орган удостовери, че е предоставил информацията, посочена в член 369, параграф 5, буква б), достатъчна за тези цели, независимо от по-нататъшна или обяснителна кореспонденция след тази дата;
 v)
 сроковете, посочени в подточки i), ii) и iii), могат да бъдат удължени със законодателство.
 4. За целите на параграф 3, буква б), по отношение на схемите, определеният срок започва да тече от момента на публикуване на информацията по буква б) от настоящия параграф, а не от момента на извършване на последващи плащания, когато:
 а)
 субсидията се отпуска привидно в съответствие с условията на схемата;
 б)
 създателят на схемата е предоставил публичен достъп до информацията, която се изисква да бъде публикувана съгласно член 369, параграфи 1 и 2 по отношение на схемата; и
 в)
 информацията, предоставена относно схемата по буква б) от настоящия параграф, съдържа информация за субсидията, която би позволила на заинтересованата страна да определи дали тя може да бъде засегната от схемата, която обхваща най-малко целта на субсидията, категориите бенефициери, реда и условията за получаване на субсидията и основата за изчисляване на субсидията (включително всички съответни условия, свързани със съотношенията или размерите на субсидията).
 5. За целите на настоящия член не се изисква събиране на субсидия, когато субсидията се отпуска въз основа на акт на парламента на Обединеното кралство, на акт на Европейския парламент и на Съвета на Европейския съюз или на акт на Съвета на Европейския съюз.
 6. Нищо в настоящия член не възпрепятства някоя от страните да реши да предвиди допълнителни ситуации, при които събирането на вземания е средство за правна защита, освен посочените в настоящия член, в съответствие с нейното право.
 7. Страните признават, че събирането на вземания е важен инструмент за коригиране във всяка система за контрол на субсидиите. По искане на една от страните, страните, в рамките на Съвета за партньорство, разглеждат допълнителни или алтернативни механизми за събиране на вземания, както и съответните изменения на настоящия член. В рамките на Съвета


text:
за партньорство всяка от страните може да предложи изменения, които да позволят различни договорености за съответните им механизми за събиране на вземания. Една от страните трябва да разгледа предложение, направено от другата страна добросъвестно и да се съгласи с него, при условие че тази страна счита, че то съдържа договорености, които представляват поне също толкова ефективно средство за осигуряване събирането на вземания, колкото съществуващите механизми на другата страна. След това Съветът за партньорство може да внесе съответните изменения в настоящия член (59).
 Член 374
 Коригиращи мерки
 1. Всяка от страните може да отправи до другата страна писмено искане за информация и консултации относно субсидия, за която счита, че причинява или съществува сериозен риск да причини значително отрицателно въздействие върху търговията или инвестициите между страните. В искането си отправилата искането страна следва да предостави цялата необходима информация, за да могат страните да намерят взаимноприемливо решение, включително описание на субсидията и опасенията на отправилата искането страна по отношение на нейното въздействие върху търговията или инвестициите.
 2. Не по-късно от 30 дни от датата на предаване на искането получилата искането страна предоставя писмен отговор, предоставящ исканата информация, на отправилата искането страна, а страните започват консултации, които се считат за приключени след изтичане на 60 дни от датата на предаване на искането, освен ако страните не се споразумеят за друго. Тези консултации, и по-специално цялата информация, означена като поверителна, и становищата, изразени от страните по време на консултациите, са с поверителен характер и не засягат правата на никоя от страните във всякакви по-нататъшни процедури.
 3. Не по-рано от 60 дни от датата на предаване на искането, посочено в параграф 1, отправилата искането страна може едностранно да предприеме подходящи коригиращи мерки, ако са налице доказателства, че субсидията от получилата искането страна причинява или съществува сериозен риск тя да окаже значително отрицателно въздействие върху търговията или инвестициите между страните.
 4. Не по-рано от 45 дни от датата на предаване на искането, посочено в параграф 1, отправилата искането страна уведомява получилата искането страна за коригиращите мерки, които възнамерява да предприеме в съответствие с параграф 3. Отправилата искането страна предоставя цялата необходима информация във връзка с мерките, които възнамерява да предприеме, за да даде възможност на страните да намерят взаимноприемливо решение. Отправилата искането страна не може да предприеме тези коригиращи мерки по-рано от 15 дни от датата на предаване на уведомлението за тези мерки на получилата искането страна.
 5. Оценката на някоя от страните за наличието на сериозен риск от значително отрицателно въздействие трябва да се основава на факти, а не само на твърдения, предположения или далечна възможност. Промяната в обстоятелствата, която би създала ситуация, при която субсидията би причинила значително отрицателно въздействие, трябва да бъде ясно предсказуема.
 6. Оценката на някоя от страните за наличието на субсидия или на значително отрицателно въздействие върху търговията или инвестициите между страните, причинена от субсидията, трябва да се основава на надеждни доказателства, а не само на предположения или далечна възможност, и да се отнася до стоки, доставчици на услуги или други икономически оператори, които могат да бъдат идентифицирани, включително, ако е


text:
приложимо, в случай на схеми за субсидиране.
 7. Съветът за партньорство може да поддържа примерен списък на това какво би представлявало значително отрицателно въздействие върху търговията или инвестициите между страните по смисъла на настоящия параграф. Това не засяга правото на страните да предприемат коригиращи мерки.
 8. Коригиращите мерки, предприети съгласно параграф 3, се ограничават до това, което е строго необходимо и пропорционално за коригиране на причинените значителни отрицателни последици или за справяне със сериозния риск от такива последици. Приоритет се дава на мерки, които нарушават в най-малка степен функционирането на настоящото споразумение.
 9. В срок от пет дни от датата на влизане в сила на коригиращите мерки, посочени в параграф 3, и без да се прибягва до предварителни консултации в съответствие с член 738, нотифицираната страна може да поиска, в съответствие с член 739, параграф 2, създаването на арбитражен съд посредством писмено искане, отправено до отправилата искането страна, за да може арбитражният съд да реши дали:
 а)
 коригираща мярка, предприета от отправилата искането страна, е несъвместима с параграф 3 или 8;
 б)
 отправилата искането страна не е участвала в консултациите, след като получилата искането страна е предоставила исканата информация и се е съгласила с провеждането на такива консултации; или
 в)
 не е предприето или съобщено за коригираща мярка в съответствие със сроковете, посочени съответно в параграф 3 или 4.
 Това искане няма суспензивно действие по отношение на коригиращите мерки. Освен това арбитражният съд не оценява прилагането от страните на членове 366 и 367.
 10. Арбитражният съд, създаден вследствие на искането, посочено в параграф 9 от настоящия член, провежда производството в съответствие с член 760 и се произнася с окончателно решение в срок от 30 дни от своето създаване.
 11. В случай на констатация срещу страната ответник, най-късно 30 дни от датата на обявяване на решението на арбитражния съд страната ответник уведомява страната ищец за всяка мярка, която е предприела за изпълнение на това решение.
 12. След констатация срещу страната ответник в рамките на процедурата, посочена в параграф 10 от настоящия член, страната ищец може да поиска от арбитражния съд, в срок от 30 дни от постановяването на решението му, да определи степен на спиране на изпълнението на задълженията по настоящото споразумение или на допълващо споразумение, която не надвишава равнището, равностойно на анулирането или увреждането, причинено от прилагането на коригиращите мерки, ако прецени, че несъответствието на коригиращите мерки с параграф 3 или параграф 8 от настоящия член е значително. В искането се предлага равнище на спиране на изпълнението на задълженията в съответствие с принципите, изложени в член 761. Страната ищец може да спре изпълнението на задължения по настоящото споразумение или по допълващо споразумение в съответствие със степента на спиране на изпълнението на задължения, определена от арбитражния съд. Такова спиране не може да бъде приложено по-рано от 15 дни след постановяването на такова решение.
 13. Никоя от страните не може да се позовава на Споразумението за СТО или на друго международно споразумение, за да попречи на другата страна да предприеме мерки съгласно настоящия член, включително когато тези мерки се състоят в спиране


text:
на изпълнението на задължения по настоящото споразумение или по допълващо споразумение.
 14. За целите на оценката дали налагането или запазването в сила на коригиращи мерки върху вноса на същия продукт е ограничено до това, което е строго необходимо или пропорционално за целите на настоящия член, дадена страна:
 а)
 взема предвид изравнителните мерки, прилагани или запазени в сила в съответствие с член 32, параграф 3; и
 б)
 може да вземе предвид антидъмпинговите мерки, прилагани или запазени в сила в съответствие с член 32, параграф 3.
 15. Никоя от страните не прилага едновременно коригираща мярка по настоящия член и мярка за възстановяване на баланса съгласно член 411 за коригиране на въздействието върху търговията или инвестициите, причинено пряко от същата субсидия.
 16. Ако страната, срещу която са били предприети коригиращи мерки, не подаде искане съгласно параграф 9 от настоящия член в срока, определен в същия параграф, тази страна може да започне арбитражната процедура, посочена в член 739, за да оспори коригираща мярка на основанията, посочени в параграф 9 от настоящия член, без предварително да прибягва до консултации в съответствие с член 738. Арбитражният съд разглежда въпроса като спешен случай за целите на член 744.
 17. За целите на производствата по параграфи 9 и 16, когато преценява дали дадена коригираща мярка е строго необходима или пропорционална, арбитражният съд взема надлежно предвид принципите, установени в параграфи 5 и 6, както и параграфи 13, 14 и 15.
 Член 375
 Уреждане на спорове
 1. При спазване на параграфи 2 и 3 от настоящия член, дял I от шеста част се прилага за спорове между страните относно тълкуването и прилагането на настоящата глава, с изключение на членове 371 и 372.
 2. Арбитражният съд не е компетентен по отношение на:
 а)
 индивидуална субсидия, включително дали тази субсидия е спазила принципите, посочени в член 366, параграф 1, различна от тази по отношение на условията, посочени в член 367, параграф 2, член 367, параграфи 3, 4 и 5, член 367, параграфи 8—11 и член 367, параграф 12; и
 б)
 дали средството за събиране на вземания по смисъла на член 373 е било приложено правилно във всеки отделен случай.
 3. Дял I от шеста част се прилага за член 374 в съответствие с посочения член и член 760.
 ГЛАВА 4
 ДЪРЖАВНИ ПРЕДПРИЯТИЯ, ПРЕДПРИЯТИЯ, НА КОИТО СА ПРЕДОСТАВЕНИ СПЕЦИАЛНИ ПРАВА ИЛИ ПРИВИЛЕГИИ, И ОПРЕДЕЛЕНИ МОНОПОЛИ
 Член 376
 Определения
 1. За целите на настоящата глава се прилагат следните определения:
 а)
 „договореност“ означава Споразумението за официално подкрепяните експортни кредити, изготвено в рамката на ОИСР, или последващ ангажимент, независимо дали е изготвен в рамката на ОИСР или извън нея, който е бил поет от поне 12 от първоначалните членове на СТО — участници в Договореността към 1 януари 1979 г.;
 б)
 „търговски дейности“ означава дейности, чийто краен резултат е производството на стока или предоставянето на услуга, която да бъде продавана на съответния пазар в количества и по цени, определени от предприятие в зависимост от условията на предлагане и търсене, и които са насочени към реализирането на печалба; дейностите на предприятие, което извършва дейност с нестопанска цел


text:
или такава на принципа на покриване на разходите, не са дейности, насочени към реализирането на печалба;
 в)
 „търговски съображения“ означава съображения, свързани с цената, качеството, наличността, възможността за пазарна реализация, транспортирането и други условия и ред за закупуване или продажба, или други фактори, които обичайно биха били отчетени при вземането на търговски решения от частно предприятие, действащо съобразно принципите на пазарната икономика в съответния икономически сектор или отрасъл;
 г)
 „попадащ в обхвата субект“ означава:
 i)
 определен монопол;
 ii)
 предприятие, на което са предоставени специални права или привилегии; или
 iii)
 държавно предприятие;
 д)
 „определен монопол“ означава субект, включително консорциум или държавен орган, който за съответния пазар на територията на някоя от страните е определен за единствен доставчик или купувач на стока или услуга, като това понятие не включва субекти, на които е предоставено изключително право на интелектуална собственост, само на основание на това предоставяне; в този контекст „определен“ означава да се установи или разреши монопол или да се разшири обхватът на монопол така, че да обхваща допълнителна стока или услуга;
 е)
 „предприятие“ означава предприятие съгласно определението в член 124, буква ж);
 ж)
 „предприятие, на което са предоставени специални права или привилегии“ означава всяко публично или частно предприятие, на което някоя от страните е предоставила юридически или фактически специални права или привилегии;
 з)
 „услуга, предоставяна при упражняване на държавна власт“ означава услуга, предоставяна при упражняване на държавна власт така, както е определена в ГАТС;
 и)
 „специални права или привилегии“ означава права или привилегии, с които някоя от страните определя или ограничава до две или повече броя на предприятията, на които е разрешено да доставят стока или услуга по критерии, които не са обективни, пропорционални и недискриминационни, съществено засягайки способността на всяко друго предприятие да доставя същата стока или услуга на същата територия или същия продуктов пазар при еквивалентни по същество условия;
 й)
 „държавно предприятие“ означава предприятие, в което някоя от страните:
 i)
 пряко притежава повече от 50 % от дяловия капитал;
 ii)
 контролира — пряко или косвено — упражняването на повече от 50 % от правата на глас;
 iii)
 има правомощието да назначава мнозинството от членовете на управителния съвет или на друг еквивалентен управителен орган; или
 iv)
 има правомощието да упражнява контрол върху предприятието. За констатирането на контрола се вземат предвид всички относими правни и фактически елементи за всеки отделен случай.
 Член 377
 Обхват
 1. Настоящата глава се прилага за попадащите в обхвата субекти, на всички равнища на управление, които извършват търговски дейности. Ако попадащ в обхвата субект извършва както търговски, така и нетърговски дейности, само търговските дейности попадат в обхвата на настоящата глава.
 2. Настоящата глава не се прилага за:
 а)
 попадащи в обхвата субекти, когато действат като възложители, както са определени в приложения 1—3 на всяка от страните към допълнение I към СДП и параграф 1 от съответните подраздели на всяка от страните в раздел Б от приложение 25, които провеждат попадащи в обхвата обществени поръчки съгласно определението в член 277, параграф 2;
 б)
 услуги, предоставяни при упражняване на държавна власт.
 3. Настоящата глава не се прилага за попадащ в


text:
обхвата субект, ако през някоя от предходните три последователни данъчни години годишните приходи от търговските дейности на съответното предприятие или монопол са били под 100 милиона специални права на тираж.
 4. Член 380 не се прилага за предоставянето на финансови услуги, по силата на възложен от държавната власт мандат, от попадащ в обхвата субект, ако това предоставяне на финансови услуги:
 а)
 подкрепя износа или вноса, при условие че тези услуги:
 i)
 не са предназначени да изместят търговското финансиране; или
 ii)
 се предлагат при условия, които не са по-благоприятни от тези, които биха могли да бъдат получени за сравними финансови услуги на търговския пазар; или
 б)
 подкрепя частни инвестиции извън територията на страната, при условие че тези услуги:
 i)
 не са предназначени да изместят търговското финансиране; или
 ii)
 се предлагат при условия, които не са по-благоприятни от тези, които биха могли да бъдат получени за сравними финансови услуги на търговския пазар; или
 в)
 се прави при условия, съобразени с договореността, при условие че предоставянето на тези услуги попада в обхвата на договореността.
 5. Без да се засяга параграф 3 от настоящия член, член 380 не се прилага за следните сектори: аудио-визуални услуги; национален морски каботаж (60); и транспорт по вътрешни водни пътища, както е посочено в член 123, параграф 5.
 6. Член 380 не се прилага, доколкото попадащ в обхвата субект на някоя от страните извършва покупки или продажби на стоки или услуги съгласно:
 а)
 всяка съществуваща несъответстваща на изискванията мярка, която страната поддържа, продължава, подновява или изменя в съответствие с член 133, параграф 1 или член 139, параграф 1, както е посочено в нейните списъци към приложения 19 и 20, според случая; или
 б)
 всяка несъответстваща на изискванията мярка, която страната приема или запазва в сила по отношение на сектори, подсектори или дейности в съответствие с член 133, параграф 2 или член 139, параграф 2, както е посочено в нейните списъци към приложения 19 и 20, според случая.
 Член 378
 Връзка със Споразумението за СТО
 Страните потвърждават своите права и задължения по силата на разпоредбите на член XVII, параграфи 1—3 от ГАТТ от 1994 г., на Договореността относно тълкуването на член XVII от ГАТТ от 1994 г., както и на разпоредбите на член VIII, параграфи 1, 2 и 5 от ГАТС.
 Член 379
 Общи разпоредби
 1. Без да се засягат правата и задълженията на всяка страна съгласно настоящата глава, никоя от разпоредбите в настоящата глава не възпрепятства някоя от страните да създаде или запази попадащ в обхвата субект.
 2. Страните не могат да изискват попадащ в обхвата субект да действа по начин, който противоречи на настоящата глава, нито да го насърчават да действа по такъв начин.
 Член 380
 Недискриминационно третиране и търговски съображения
 1. Всяка страна гарантира, че всеки от нейните попадащи в обхвата субекти, когато извършва търговска дейност:
 а)
 се ръководи от търговски съображения при закупуването или продажбата от него на стока или услуга, с изключение на случаите, в които по силата на възложен му мандат изпълнява задължения за предоставяне на обществена услуга, които не са в противоречие с


text:
разпоредбите на буква б) или в);
 б)
 при закупуването от него на стока или услуга:
 i)
 предоставя на стока или услуга, доставяна от предприятие на другата страна, третиране, което е не по-малко благоприятно от това, което предоставя на сходна стока или сходна услуга, доставяна от предприятия на самата страна; и
 ii)
 предоставя на стока или услуга, доставяна на територията на страната от попадащ в обхвата субект, третиране, което е не по-малко благоприятно от това, което предоставя на сходна стока или сходна услуга, доставяна от предприятия на самата страна на съответния пазар на нейна територия; и
 в)
 при продажбата от него на стока или услуга:
 i)
 предоставя на предприятие на другата страна третиране, което е не по-малко благоприятно от това, което предоставя на предприятията на самата страна; и
 ii)
 предоставя на попадащ в обхвата субект на територията на страната третиране, което е не по-малко благоприятно от това, което предоставя на предприятия на самата страна на съответния пазар на нейна територия (61).
 2. Параграф 1, букви б) и в) не възпрепятстват попадащ в обхвата субект:
 а)
 да закупува или да доставя стоки или услуги при различни ред или условия, включително такива, свързани с цената, при условие че тези различни ред или условия са продиктувани от търговски съображения; или
 б)
 да откаже да закупи или да достави стоки или услуги, при условие че този отказ е продиктуван от търговски съображения.
 Член 381
 Нормативна уредба
 1. Всяка страна спазва и използва по най-добрия начин относимите международни стандарти, в т.ч. Насоките на ОИСР за корпоративно управление на държавните предприятия.
 2. Всяка страна гарантира, че всеки регулаторен орган или всеки друг орган, упражняващ регулаторна функция, който страната създава или запазва в сила:
 а)
 е независим от предприятията, регулирани от този орган, и не се отчита пред никое от тях; и
 б)
 при сходни обстоятелства действа безпристрастно по отношение на всички предприятия, регулирани от този орган, включително попадащи в обхвата субекти; безпристрастността, с която органът упражнява регулаторните си функции, трябва да се оценява в контекста на общовъзприетата методика или практика от съответния регулаторен орган.
 За секторите, за които страните са се споразумели за специфични задължения, свързани с такъв орган в контекста на настоящото споразумение, предимство имат относимите разпоредби на настоящото споразумение.
 3. Всяка страна прилага своите законови и подзаконови нормативни актове спрямо попадащите в обхвата субекти по последователен и недискриминационен начин.
 Член 382
 Обмен на информация
 1. Страна, която има основание да смята, че нейните интереси по настоящата глава се засягат неблагоприятно от търговските дейност на субект на другата страна, може да поиска писмено от другата страна да предостави информация за търговските дейности на този субект, свързани с изпълнението на разпоредбите на настоящата глава в съответствие с параграф 2.
 2. При условие че искането, посочено в параграф 1, включва пояснение за това по какъв начин дейностите на субекта могат да засегнат интересите на отправилата искането страна по настоящата глава и посочва кои от посочените по-долу категории информация следва да бъдат предоставени, получилата искането страна предоставя така поисканата информация:
 а)
 чия собственост е и каква е структурата на


text:
разпределение на гласове на субекта, като се посочват кумулативният процент на акциите/дяловете и процентът на правата на глас, които получилата искането страна и нейните попадащи в обхвата субекти притежават сумарно в субекта;
 б)
 описание на всички специални акции/дялове или специални права на глас или други права на глас, които притежават получилата искането страна или нейните попадащи в обхвата субекти, доколкото тези права са различни от правата, произтичащи от обикновените акции/дялове на субекта;
 в)
 описание на организационната структура на субекта и на състава на неговия управителен съвет или на еквивалентен орган;
 г)
 описание на държавните ведомства или публичните органи, които регулират или осъществяват надзор върху субекта, описание на изискванията за докладване, наложени му от тези държавни ведомства или публични органи, и на правата и практиките на тези държавни ведомства или публични органи във връзка с назначаването, уволняването или възнагражденията на висшите ръководни кадри и членовете на неговия управителен съвет или на еквивалентен орган;
 д)
 годишните приходи и общите активи на субекта през последните три години, за които има налична информация;
 е)
 всякакви освобождавания, имунитети и свързани с това мерки, от които се ползва субектът по силата на законовите и подзаконовите нормативни актове на получилата искането страна;
 ж)
 всякаква допълнителна информация за субекта, която е публично достъпна, включително годишните финансови отчети и извършените одити от трети лица.
 3. Параграфи 1 и 2 не задължават страните да разкриват поверителна информация, чието разкриване би било в противоречие с техните законови и подзаконови нормативни актове, би попречило на правоприлагането или по друг начин би противоречало на обществения интерес, или би накърнило законните търговски интереси на определени предприятия.
 4. Ако исканата информация не е налична, получилата искането страна предоставя на отправилата искането страна в писмена форма причините, поради които тази информация не е налична.
 ГЛАВА 5
 ДАНЪЧНО ОБЛАГАНЕ
 Член 383
 Добро управление
 Страните признават принципите на доброто управление в областта на данъчното облагане, по-специално световните стандарти за прозрачност и обмен на информация, и лоялна данъчна конкуренция. Страните потвърждават своята подкрепа за стандартите на ОИСР срещу свиването на данъчната основа и прехвърлянето на печалби (BEPS) и повторно заявяват ангажимента си за прилагане на минималните стандарти на ОИСР за борба с BEPS. Страните ще насърчават доброто управление по данъчни въпроси, подобряват международното сътрудничество в областта на данъчното облагане и улесняват събирането на данъчните приходи.
 Член 384
 Данъчни стандарти
 1. След изтичането на преходния период никоя от страните не отслабва, нито намалява равнището на закрила, предвидено в нейното законодателство, под равнището, предвидено в стандартите и правилата, договорени в ОИСР в края на преходния период, по отношение на:
 а)
 обмена на информация, независимо дали при поискване, спонтанно или автоматично, относно финансовите сметки, данъчните становища във връзка с трансгранични сделки, отчетите по държави между данъчните администрации и потенциалните трансгранични договорености за данъчно планиране;
 б)
 правилата за ограничаване на лихвите, контролирани чуждестранни дружества и несъответствия при хибридни образувания и инструменти.
 2. Никоя от страните не отслабва или намалява след изтичането на преходния период равнището на защита, предвидено в нейното законодателство, по отношение на публичното отчитане по държави от страна на кредитните институции


text:
и инвестиционните посредници, различни от малките и невзаимосвързани инвестиционни посредници.
 Член 385
 Уреждане на спорове
 Настоящата глава не е предмет на уреждане на спорове съгласно дял I от шеста част.
 ГЛАВА 6
 ТРУДОВИ И СОЦИАЛНИ СТАНДАРТИ
 Член 386
 Определение
 1. За целите на настоящия раздел „трудови и социални равнища на закрила“ означава равнищата на закрила като цяло в правото и стандартите (62) на дадена страна във всяка от следните области:
 а)
 основните права на работното място;
 б)
 стандартите за здравословни и безопасни условия на труд;
 в)
 справедливите условия на труд и трудовите стандарти;
 г)
 правата на информация и консултации на равнище предприятие; или
 д)
 преструктурирането на предприятията.
 2. За Съюза „трудови и социални равнища на закрила“ означава трудови и социални равнища на закрила, които са приложими към и във всички държави членки и са общи за всички тях.
 Член 387
 Недопускане на понижаване на равнищата на закрила
 1. Страните потвърждават правото на всяка страна да определя политиките и приоритетите си в областите, обхванати от настоящата глава, да определя трудовите и социалните равнища на закрила, които счита за подходящи, и да приема или изменя съответното си право и политики по начин, съобразен с международните ангажименти на всяка страна, включително тези съгласно настоящата глава.
 2. Страните не отслабват, нито понижават по начин, който засяга търговията или инвестициите между страните, трудовите и социалните си равнища на закрила под тези, които са в сила в края на преходния период, включително като не прилагат ефективно законите и стандартите си.
 3. Страните признават, че всяка от страните си запазва правото да упражнява разумна дискретност и да взема bona fide решения относно разпределението на ресурси за правоприлагане в областта на трудовото право по отношение на други трудови закони, за които е определено, че имат по-висок приоритет, при условие че упражняването на това право на преценка и тези решения не са несъвместими със задълженията ѝ по настоящата глава.
 4. Страните продължават да полагат усилия за повишаване на съответните си равнища на трудова и социална закрила, посочени в настоящата глава.
 Член 388
 Правоприлагане
 За целите на правоприлагането, посочено в член 387, всяка страна въвежда или запазва в сила система за ефективно правоприлагане на вътрешно равнище, и по-специално ефективна система за инспекции по труда в съответствие с международните си ангажименти, свързани с условията на труд и защитата на работниците; осигурява наличието на административни и съдебни производства, които да позволяват на публичните органи и лицата с процесуална легитимация да търсят своевременно правна защита по процесуален ред срещу нарушения на трудовите и социалните стандарти; и предвижда подходящи и ефективни средства за правна защита, включително временни коригиращи мерки, както и пропорционални и възпиращи санкции. При въвеждането и прилагането на вътрешно равнище на член 387 всяка страна зачита ролята и автономността на социалните партньори на национално равнище, когато е уместно, в съответствие с приложимото право и практика.
 Член 389
 Уреждане на спорове
 1. Страните полагат всички усилия чрез диалог, консултации, обмен на информация и сътрудничество за разрешаването на възможни разногласия относно прилагането на настоящата глава.
 2. Чрез дерогация от дял I от шеста част,


text:
в случай на спор между страните относно прилагането на настоящата глава, страните използват изключително процедурите, установени съгласно членове 408, 409 и 410.
 ГЛАВА 7
 ОКОЛНА СРЕДА И КЛИМАТ
 Член 390
 Определения
 1. За целите на настоящата глава „равнища на закрила на околната среда“ означава равнищата на закрила, предвидени като цяло в правото на някоя от страните, които имат за цел опазване на околната среда, включително предотвратяване на опасност за живота или здравето на човека от въздействия върху околната среда, включително във всяка от следните области:
 а)
 емисии от промишлеността;
 б)
 емисии в атмосферата и качество на въздуха;
 в)
 опазване на природата и на биологичното разнообразие;
 г)
 управление на отпадъците;
 д)
 защита и опазване на водната среда;
 е)
 защита и опазване на морската среда;
 ж)
 предотвратяване, намаляване и премахване на рисковете за здравето на човека или за околната среда, произтичащи от производството, употребата, разпространението или обезвреждането на химически вещества; или
 з)
 управление на въздействието върху околната среда от селскостопанското производство или производството на храни, по-специално чрез използването на антибиотици и обеззаразители.
 2. За Съюза „равнища на закрила на околната среда“ означава равнища на закрила на околната среда, които са приложими към и във всички държави членки и са общи за всички тях.
 3. За целите на настоящата глава „равнище на закрила на климата“ означава равнището на закрила по отношение на емисиите и поглъщанията на парникови газове и поетапно извеждане от употреба на озоноразрушаващите вещества. По отношение на парниковите газове това означава:
 а)
 за Съюза — целта до 2030 г. от 40 % за цялата икономика, включително системата на Съюза за ценообразуване на въглеродните емисии;
 б)
 за Обединеното кралство — делът на Обединеното кралство от тази цел до 2030 г. за цялата икономика, включително системата на Обединеното кралство за ценообразуване на въглеродните емисии.
 Член 391
 Недопускане на понижаване на равнищата на закрила
 1. Страните потвърждават правото на всяка страна да определя политиките и приоритетите си в областите, обхванати от настоящата глава, да определя равнищата на закрила на околната среда и равнището на закрила на климата, които счита за подходящи, и да приема или изменя съответното си право и политики по начин, съобразен с международните ангажименти на всяка страна, включително тези съгласно настоящата глава.
 2. Страните не отслабват, нито понижават по начин, който засяга търговията или инвестициите между страните, своите равнища на закрила на околната среда или равнището си на закрила на климата под тези, които са в сила в края на преходния период, включително като не прилагат ефективно правото си в областта на околната среда или равнището на закрила на климата.
 3. Страните признават, че всяка от страните си запазва правото да упражнява разумно право на преценка и да взема bona fide решения относно разпределението на ресурси за правоприлагане в областта на околната среда по отношение на други закони в областта на околната среда и политики в областта на климата, за които е определено, че имат по-висок приоритет, при условие че упражняването на това право на преценка и тези решения не са несъвместими със задълженията ѝ по настоящата глава.
 4. За целите


text:
на настоящата глава, доколкото в правото на някоя от страните са предвидени цели в областите, изброени в член 390, те са част от равнищата на закрила на околната среда на страната в края на преходния период. Тези цели включват целите, чието постигане се предвижда за дата след края на преходния период. Настоящият параграф се прилага и за озоноразрушаващите вещества.
 5. Страните продължават да полагат усилия за повишаване на съответните си равнища на закрила на околната среда или на съответното си равнище на закрила на климата, посочени в настоящата глава.
 Член 392
 Ценообразуване на въглеродните емисии
 1. От 1 януари 2021 г. всяка страна разполага с ефективна система за ценообразуване на въглеродните емисии.
 2. Всяка система обхваща емисиите на парникови газове от производството на електроенергия, производството на топлинна енергия, промишлеността и въздухоплаването.
 3. Ефективността на съответните системи на страните за ценообразуване на въглеродните емисии запазва равнището на закрила, предвидено в член 391.
 4. Чрез дерогация от параграф 2 въздухоплаването се включва най-късно в срок от две години, ако вече не е било включено. Обхватът на системата на Съюза за ценообразуване на въглеродните емисии обхваща заминаващите полети от Европейското икономическо пространство до Обединеното кралство.
 5. Всяка страна запазва в сила своята система за ценообразуване на въглеродните емисии, доколкото тя е ефективен инструмент за нея в борбата срещу изменението на климата, и при всички случаи запазва равнището на закрила, предвидено в член 391.
 6. Страните си сътрудничат в областта на ценообразуването на въглеродните емисии. Те обръщат сериозно внимание на свързването на съответните си системи за ценообразуване на въглеродните емисии по начин, който запазва целостта на тези системи и дава възможност за увеличаване на ефективността им.
 Член 393
 Принципи по отношение на околната среда и климата
 1. Като се отчита фактът, че Съюзът и Обединеното кралство споделят обща биосфера по отношение на трансграничното замърсяване, всяка страна се ангажира да спазва международно признатите принципи в областта на околната среда, с които се е ангажирала, като например Декларацията от Рио де Жанейро за околната среда и развитието, приета в Рио де Жанейро на 14 юни 1992 г. („Декларацията от Рио де Жанейро от 1992 г. за околната среда и развитието“) и в многостранните споразумения в областта на околната среда, включително Рамковата конвенция на ООН по изменение на климата, съставена в Ню Йорк на 9 май 1992 г. („РКООНИК“), и Конвенцията за биологичното разнообразие, съставена в Рио де Жанейро на 5 юни 1992 г. („Конвенцията за биологичното разнообразие“), и по-специално:
 а)
 принципа, че опазване на околната среда следва да бъде интегрирано при изготвянето на политиките, включително чрез оценки на въздействието;
 б)
 принципа на превантивни действия с цел предотвратяване на вреди за околната среда;
 в)
 подхода на предпазливост, посочен в член 356, параграф 2;
 г)
 принципа, че вредите за околната среда трябва да се отстраняват като приоритет още при източника; и
 д)
 принципа „замърсителят плаща“.
 2. Страните потвърждават отново съответните си ангажименти за процедури за преценка на вероятното въздействие на всяка предложена дейност върху околната среда и когато има вероятност определени проекти, планове и програми да окажат значително


text:
въздействие върху околната среда, включително върху здравето, да включват оценка на въздействието върху околната среда или стратегическа екологична оценка, според случая.
 3. Тези процедури включват, когато е целесъобразно и в съответствие със законодателството на страната, определяне на обхвата на екологичния доклад и неговата подготовка, организиране на участие на обществеността и провеждане на консултации и вземане под внимание в одобрения проект или приетия план или програма на екологичния доклад и на резултатите от участието на обществеността и консултациите.
 Член 394
 Правоприлагане
 1. За целите на правоприлагането, както е посочено в член 391, всяка страна гарантира, в съответствие със своето право, че:
 а)
 националните органи, компетентни да прилагат съответното право в областта на околната среда и климата, надлежно вземат предвид предполагаемите нарушения на това право, които са им станали известни; тези органи разполагат с адекватни и ефективни средства за правна защита, включително разпореждания за преустановяване на нарушения, както и пропорционални и възпиращи санкции, ако е целесъобразно; и
 б)
 физическите и юридическите лица, които имат достатъчен интерес, разполагат с национални административни или съдебни производства, за да предявяват искове срещу нарушения на това право и да търсят ефективни правни средства за защита, включително разпореждания за преустановяване на нарушенията, и че производствата не са прекомерно скъпи и се провеждат по честен, справедлив и прозрачен начин.
 Член 395
 Сътрудничество в областта на мониторинга и правоприлагането
 Страните гарантират, че Европейската комисия и надзорните органи на Обединеното кралство се срещат редовно и си сътрудничат за ефективния мониторинг и прилагане на правото по отношение на околната среда и климата, както е посочено в член 391.
 Член 396
 Уреждане на спорове
 1. Страните полагат всички усилия чрез диалог, консултации, обмен на информация и сътрудничество за разрешаването на възможни разногласия относно прилагането на настоящата глава.
 2. Чрез дерогация от дял I от шеста част, в случай на спор между страните относно прилагането на настоящата глава, страните използват изключително процедурите, установени съгласно членове 408, 409 и 410.
 ГЛАВА 8
 ДРУГИ ИНСТРУМЕНТИ ЗА ТЪРГОВИЯ И УСТОЙЧИВО РАЗВИТИЕ
 Член 397
 Контекст и цели
 1. Страните припомнят Дневен ред 21 и Декларацията от Рио де Жанейро от 1992 г. за околната среда и развитието, Плана за изпълнение от Йоханесбург, приет на Световната среща на върха за устойчиво развитие от 2002 г., Декларацията на Международната организация на труда (МОТ) относно социалната справедливост за справедлива глобализация, приета в Женева на 10 юни 2008 г. от Международната конференция по труда на нейната 97-а сесия („Декларацията на МОТ от 2008 г. относно социалната справедливост за справедлива глобализация“), Заключителния документ на Конференцията на ООН от 2012 г. по въпросите на устойчивото развитие, озаглавен „Бъдещето, което искаме“, одобрен с Резолюция 66/288 на Общото събрание на ООН, приета на 27 юли 2012 г., и Програмата на ООН до 2030 г. за устойчиво развитие, приета на 25 септември 2015 г. с Резолюция 70/1 на Общото събрание на ООН, и нейните цели за устойчиво развитие.
 2. С оглед на параграф 1 от настоящия член целта на настоящата глава е да се засили интегрирането на устойчивото развитие, по-специално на неговите трудови и екологични измерения, в


text:
търговските и инвестиционните отношения на страните и в това отношение да се допълнят ангажиментите на страните съгласно глави 6 и 7.
 Член 398
 Прозрачност
 1. Страните подчертават значението на това да се осигури прозрачност, в качеството ѝ на елемент, необходим за насърчаване участието на обществеността и предоставянето на обществено достъпна информация в контекста на настоящата глава. В съответствие със своите законови и подзаконови нормативни актове, разпоредбите на настоящата глава, дял IX и дял X всяка страна:
 а)
 гарантира, че всяка мярка с общо приложение, насочена към постигане на целите на настоящата глава, се администрира по прозрачен начин, включително като предоставя на обществеността разумни възможности и достатъчно време да сподели мнението си и като публикува тези мерки;
 б)
 гарантира достъп на широката общественост до съответната информация за околната среда, съхранявана от или за публичните органи, както и гарантира активното разпространение на тази информация сред широката общественост по електронен път;
 в)
 насърчава обществения дебат със и сред недържавните участници по отношение на разработването и определянето на политики, които могат да доведат до приемането от публичните органи на законодателство, свързано с настоящата глава; това включва, по отношение на околната среда, участие на обществеността в проекти, планове и програми; и
 г)
 насърчава обществената осведоменост за своите закони и стандарти, свързани с настоящата глава, както и за процедурите за прилагане и спазване, като предприема стъпки за задълбочаване на познанията и разбирането на обществеността; по отношение на трудовото право и стандарти това включва работниците, работодателите и техните представители.
 Член 399
 Многостранни трудови стандарти и споразумения
 1. Страните потвърждават ангажимента си да насърчават развитието на международната търговия по начин, който благоприятства достойните условия на труд за всички, както е посочено в Декларацията на МОТ от 2008 г. относно социалната справедливост за справедлива глобализация.
 2. В съответствие с Устава на МОТ и Декларацията на МОТ за основните принципи и права в областта на труда и механизма за нейното прилагане, приети в Женева на 18 юни 1998 г. от Международната конференция по труда на нейната 86-а сесия, всяка страна се ангажира да зачита, насърчава и ефективно да прилага международно признатите основни трудови стандарти, определени в основните конвенции на МОТ, които са:
 а)
 свобода на сдружаване и ефективно признаване на правото на колективно трудово договаряне;
 б)
 премахване на всички форми на принудителен или задължителен труд;
 в)
 ефективно премахване на детския труд; и
 г)
 премахване на дискриминацията в областта на заетостта и упражняването на професия.
 3. Всяка страна полага непрестанни и трайни усилия за ратифициране на основните конвенции на МОТ, ако все още не са ги ратифицирали.
 4. Страните редовно и по целесъобразност обменят информация относно съответните ситуации и напредък на държавите членки и на Обединеното кралство по отношение на ратифицирането на конвенциите или протоколите на МОТ, които МОТ категоризира като актуални, и на другите относими международни инструменти.
 5. Всяка страна се ангажира да прилага всички конвенции на МОТ, ратифицирани съответно от Обединеното кралство и от държавите членки, и различните разпоредби на Европейската социална харта, приети (63) съответно от държавите членки, и от Обединеното кралство като членове на Съвета на Европа.